CELEX: 32020D0152
Language: bg
Date: 2020-02-03 00:00:00
Title: Решение за изпълнение (ЕС) 2020/152 на Комисията от 3 февруари 2020 година с което се забранява на Румъния да издава отново разрешения съгласно член 53, параграф 1 от Регламент (ЕО) № 1107/2009 за продукти за растителна защита, съдържащи активното вещество клотианидин или имидаклоприд, за употреба върху Brassica napus срещу Phyllotreta spp. или Psylliodes spp. (нотифицирано под номер С(2020) 458) (само текстът на румънски език е автентичен) (текст от значение за ЕИП)

5.2.2020   
               
               
                  BG
               
               
                  Официален вестник на Европейския съюз
               
               
                  L 33/16
               
            
         РЕШЕНИЕ ЗА ИЗПЪЛНЕНИЕ (ЕС) 2020/152 НА КОМИСИЯТА
         от 3 февруари 2020 година
         с което се забранява на Румъния да издава отново разрешения съгласно член 53, параграф 1 от Регламент (ЕО) № 1107/2009 за продукти за растителна защита, съдържащи активното вещество клотианидин или имидаклоприд, за употреба върху Brassica napus срещу Phyllotreta spp. или Psylliodes spp.
         
            
               (нотифицирано под номер С(2020) 458)
            
         
         (само текстът на румънски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 53, параграф 3, буква а) от него,
         като има предвид, че:
         
                     (1)
                  
                  
                     С Регламент за изпълнение (ЕС) № 485/2013 на Комисията (2) се изменят условията за одобрение на активните вещества тиаметоксам, клотианидин и имидаклоприд, принадлежащи към класа на неоникотиноидите. С член 2 от посочения регламент беше забранена продажбата и употребата на семена от определени култури, третирани с продукти за растителна защита, съдържащи тези активни вещества, с изключение на семена, използвани в парници. Поради това държавите членки трябваше да изменят или оттеглят съществуващите разрешения за продукти за растителна защита, съдържащи посочените активни вещества.
                  
               
                     (2)
                  
                  
                     От 28 февруари 2014 г. насам Румъния многократно предостави извънредни разрешения, отнасящи се до третирането на семена и продажбата и засаждането на семена, третирани с продукти за растителна защита, съдържащи посочените активни вещества, въз основа на дерогацията, предвидена в член 53, параграф 1 от Регламент (ЕО) № 1107/2009 за извънредни ситуации. Комисията и останалите държави членки бяха надлежно уведомени за тези извънредни разрешения.
                  
               
                     (3)
                  
                  
                     На 20 март 2017 г. Румъния уведоми Комисията за четири извънредни разрешения, които са в сила от 1 февруари 2017 г. до 16 май 2017 г. и се отнасят за продукти за растителна защита, съдържащи активните вещества имидаклоприд (NUPRID AL 600 FS и Seedoprid 600 FS), тиаметоксам (Cruzer 350 FS) и клотианидин (PONCHO 600 FS), за употреба върху Helianthus annuus и Zea mays срещу Agriotes spp. и Tanymecus dilaticollis. На 13 септември 2017 г. Румъния уведоми Комисията за две извънредни разрешения, които са в сила от 21 юли 2017 г. до 16 октомври 2017 г. и се отнасят за продукти за растителна защита, съдържащи активните вещества имидаклоприд (NUPRID AL 600 FS) и клотианидин (MODESTO 480 FS), за употреба върху Brassica napus срещу Phyllotreta spp. и Psylliodes spp.
                  
               
                     (4)
                  
                  
                     На 15 септември 2017 г. в съответствие с член 53, параграф 2 от Регламент (ЕО) № 1107/2009 Комисията поиска от Европейския орган за безопасност на храните („Органа“) да оцени извънредните разрешения, предоставени от няколко държави, сред които и Румъния, за продукти за растителна защита, съдържащи активните вещества клотианидин, имидаклоприд и тиаметоксам, за употреби, които вече не са одобрени с Регламент за изпълнение(ЕС) № 485/2013, с оглед на условията за извънредните разрешения, определени в член 53, параграф 1 от Регламент (ЕО) № 1107/2009.
                  
               
                     (5)
                  
                  
                     На 18 май 2018 г. Румъния отново уведоми за извънредни разрешения за продуктите за растителна защита MODESTO 480 FS и NUPRID AL 600 FS, съдържащи активните вещества клотианидин и имидаклоприд, за третиране на семена и засаждане на третирани семена, предназначени за употреба върху Brassica napus var. napobrassica срещу Phyllotreta spp. и Psylliodes spp.
                  
               
                     (6)
                  
                  
                     По отношение на съответните три активни вещества с регламенти за изпълнение (ЕС) 2018/783 (3), (ЕС) 2018/784 (4) и (ЕС) 2018/785 (5) на Комисията се потвърждават ограниченията, наложени с Регламент за изпълнение (ЕС) № 485/2013. С тях допълнително се ограничава употребата на продукти за растителна защита, съдържащи активните вещества имидаклоприд, клотианидин и тиаметоксам, като може да бъде разрешавана само употребата им като инсектициди в постоянни парници или за третирането на семена, които са предназначени за използване само в постоянни парници. Освен това получените култури трябва да остават в постоянни парници през целия си жизнен цикъл.
                  
               
                     (7)
                  
                  
                     В посочения в съображение 4 технически доклад, който беше изготвен по искане на Комисията и публикуван на 21 юни 2018 г. (6) и се отнася до шест комбинации от култури и вредители, за които Румъния е предоставила извънредно разрешение, Органът заключи, че за три от комбинациите от култури и вредители съществува продукт, съдържащ разрешено активно вещество със същия механизъм на действие, и тези комбинации са Brassica napus/Phyllotreta atra., Brassica napus/Psylliodes chrysocephala и Zea mays/Tanymecus dilaticollis. Четири продукта обаче не само обхващат Zea mays/Tanymecus dilaticollis, за които съществува алтернатива, но се използват и за други комбинации от култури и вредители, а именно Zea mays/Agriotes spp., Helianthus annuus/Agriotes spp. и Helianthus annuus/Tanymecus dilaticollis, за които не е наличен продукт, съдържащ алтернативно вещество.
                  
               
                     (8)
                  
                  
                     Поради това въз основа на оценката от Органа Комисията смята, че Румъния не е спазила условията, определени в член 53, параграф 1 от Регламент (ЕО) № 1107/2009, по отношение на разрешенията за MODESTO 480 FS, съдържащ активното вещество клотианидин, и NUPRID AL 600 FS, съдържащ алтернативно активно вещество имидаклоприд, за употреба за комбинациите от култура и вредител Brassica napus/Phyllotreta spp. и Brassica napus/Psylliodes spp, тъй като тези извънредни разрешения обхващат комбинация от култура и вредител, за които има разрешен друг продукт, съдържащ алтернативно активно вещество със същия механизъм на действие. Продуктите, обхващащи Zea mays/Tanymecus dilaticollis, за които има разрешен друг продукт, съдържащ алтернативно активно вещество със същия механизъм на действие, обхващат също друг вредител за същата култура, за който не съществува алтернатива, и поради това Комисията смята, че употребата на тези продукти по отношение на Zea mays е приемлива, тъй като не следва да се насърчава употребата на множество продукти за растителна защита върху една и съща култура за третиране на различни вредители, когато това може да бъде избегнато.
                  
               
                     (9)
                  
                  
                     Поради това с писмо от 16 юли 2018 г. Комисията поиска от Румъния да потвърди, че няма да издава отново извънредни разрешения за продуктите за растителна защита MODESTO 480 FS, съдържащ активното вещество клотианидин, и NUPRID AL 600 FS, съдържащ активното вещество имидаклоприд, за употреба върху комбинациите от култури и вредители Brassica napus/Phyllotreta spp. и Brassica napus/Psylliodes spp. В отговора си от 18 септември 2018 г. Румъния заяви, че съответните извънредни разрешения са обосновани.
                  
               
                     (10)
                  
                  
                     Комисията счита за необходимо да вземе решение, че Румъния не може да издава отново извънредни разрешения за продукти за растителна защита, съдържащи активното вещество клотианидин и/или имидаклоприд, за употреба върху комбинациите от култури/вредители Brassica napus/Phyllotreta spp. или Brassica napus/Psylliodes spp..
                  
               
                     (11)
                  
                  
                     Постоянният комитет по растенията, животните, храните и фуражите не даде становище в срока, определен от неговия председател. Беше счетено за необходимо изготвянето на акт за изпълнение и председателят представи проекта на такъв акт за изпълнение на апелативния комитет за допълнително обсъждане. Апелативният комитет не представи становище,
                  
               ПРИЕ НАСТОЯЩОТО РЕШЕНИЕ:
         
            Член 1
            Румъния не може да издава отново разрешения съгласно член 53, параграф 1 от Регламент (ЕО) № 1107/2009 за продукти за растителна защита, съдържащи активното вещество клотианидин или имидаклоприд, за употреба върху Brassica napus срещу вредителите Phylloreta spp. или Psylliodes spp.
         
         
            Член 2
            Адресат на настоящото решение е Румъния.
         
         
            Съставено в Брюксел на 3 февруари 2020 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 309, 24.11.2009 г., стр. 1.
         
            (2)  Регламент за изпълнение (ЕС) № 485/2013 на Комисията от 24 май 2013 г. за изменение на Регламент за изпълнение (ЕС) № 540/2011 по отношение на условията за одобрение на активните вещества клотианидин, тиаметоксам и имидаклоприд и за забрана на употребата и продажбата на семена, третирани с продукти за растителна защита, съдържащи посочените активни вещества (ОВ L 139, 25.5.2013 г., стр. 12).
         
            (3)  Регламент за изпълнение (ЕС) 2018/783 на Комисията от 29 май 2018 г. за изменение на Регламент за изпълнение (ЕС) № 540/2011 по отношение на условията за одобрение на активното вещество имидаклоприд (ОВ L 132, 30.5.2018 г., стр. 31).
         
            (4)  Регламент за изпълнение (ЕС) 2018/784 на Комисията от 29 май 2018 г. за изменение на Регламент за изпълнение (ЕС) № 540/2011 по отношение на условията за одобрение на активното вещество клотианидин (ОВ L 132, 30.5.2018 г., стр. 35).
         
            (5)  Регламент за изпълнение (ЕС) 2018/785 на Комисията от 29 май 2018 г. за изменение на Регламент за изпълнение (ЕС) № 540/2011 по отношение на условията за одобрение на активното вещество тиаметоксам (ОВ L 132, 30.5.2018 г., стр. 40).
         
            (6)  Допълнителни публикации на ЕОБХ 2018:EN-1416.